**Ylläs–Levi-hiihto** on vuosittain kevättalvella Tunturi-Lapissa järjestettävä pitkän matkan maastohiihtokilpailu. Sen ajankohdaksi on vakiintunut huhtikuun alkupuolisko. Hiihdettävä matka Ylläsjärveltä Leville on pituudeltaan 70 kilometriä, minkä lisäksi tarjolla on myös lyhyempi 55 kilometrin mittainen kilpailu. Kilpailut hiihdetään yhteislähtöinä.

Historia
--------

Ylläs–Levi-hiihto sai alkunsa, kun joukko innokkaita hiihdonharrastajia sai idean luoda Tunturi-Lappiin oman massahiihtokilpailun. Ensimmäisen kerran Ylläs–Levi-hiihto järjestettiin vuonna 2016, jolloin kilpailureitti kulki 60 kilometrin matkan Äkäslompolosta Leville. Vuodesta 2017 alkaen kilpailu on hiihdetty 70 ja 55 kilometrin pituisilla reiteillä. Kilpailun järjestämisestä vastaavat Visit Ylläs ja Visit Levi yhdessä lajiasiantuntijoiden kanssa.

Tavallisesti Ylläs–Levi-hiihto on hiihdetty perinteisellä hiihtotavalla. Vuoden 2023 kilpailussa käytettiin ensimmäistä kertaa vapaata hiihtotapaa, ja vuoden 2024 kisaa suunnitellaan toteutettavaksi jälleen perinteisellä hiihtotavalla. Tulevaisuudessa kilpailu on tarkoitus järjestää molemmilla hiihtotavoilla.

Vuosina 2017–2022 Ylläs–Levi-hiihto toimi Ski Classics -maratonhiihtosarjan päätöskilpailuna. Näinä vuosina kilpailu televisioitiin kansainvälisesti, mikä lisäsi Ylläs–Levi-hiihdon näkyvyyttä ja nosti sen kilpailullista arvoa. Koronapandemian takia kilpailu jouduttiin perumaan kaksi kertaa peräkkäin vuosina 2020 ja 2021.

Ylläs–Levi-hiihto on kerännyt vuosittain 700–1 000 osallistujaa. Kilpailussa on nähty kotimaisten hiihtäjien lisäksi myös useita ulkomaisia kilpailijoita muun muassa Norjasta, Ruotsista ja Keski-Euroopan maista. Vuoden 2023 Ylläs–Levi-hiihtoon osallistui kilpailijoita 19 eri maasta. Suurin osa Ylläs–Levi-hiihdon kilpailijoista on kuntohiihtäjiä, joille tapahtuma on erityisesti suunnattu.

Menestyneimmät hiihtäjät Ylläs–Levi-hiihdon historiassa ovat norjalaiset pitkiin matkoihin erikoistuneet maastohiihtäjät Andreas Nygaard ja Astrid Øyre Slind. Molemmat ovat voittaneet kilpailun kahdesti peräkkäin vuosina 2018 ja 2019. Tähän mennessä Ylläs–Levi-hiihdon 70 kilometrin kisan ainoa suomalaisvoittaja on entinen ampumahiihtäjä Kaisa Mäkäräinen, joka voitti vuonna 2023 naisten sarjan vapaan hiihtotavan kilpailun.

Ylläs–Levi-hiihdon lähettiläinä ovat toimineet muun muassa maastohiihtäjä Iivo Niskanen, entinen maastohiihtäjä Riitta-Liisa Roponen, hiihtäjälegenda Juha Mieto, maratonhiihtäjä Heli Heiskanen ja sprinttihiihtäjä Leena Nurmi.

Reitti
------

Kilpailun reitti kulkee tunturimaisemissa Pallas-Yllästunturin kansallispuiston läpi Ylläkseltä Leville. Päämatkana toimivan 70 kilometrin kilpailun reitti on profiililtaan vaativa sisältäen 850 nousumetriä. Lyhyempi 55 kilometrin reitti ohittaa suurimmat nousut ja on näin ollen vaikeusasteeltaan jonkin verran helpompi. Reittien varrella on useita huoltopisteitä, joissa tarjotaan kilpailijoille syötävää ja juotavaa. Aikaraja kilpailureittien hiihtämisen on 70 kilometrin kilpailussa 9 tuntia ja 55 kilometrin kilpailussa 7.5 tuntia. Kesäisin järjestettävä Ylläs–Levi-MTB-maastopyöräkilpailu ajetaan lähes kokonaan samoilla reiteillä hiihdon kanssa.

70 kilometrin kilpailun lähtö tapahtuu Ylläsjärven puoleisesta hiihtokeskuksesta. Kilpailun reitti kulkee Äkäslompolon, Kukastunturin ja Pyhäjärven kautta Leville. 55 kilometrin kilpailun lähtöpaikka sijaitsee Äkäslompolojärven jäällä, josta matka jatkuu suurimmaksi osaksi 70 kilometrin reittiä seuraten Leville asti. Molempien matkojen maali sijaitsee Levin keskustassa. Liikkuminen maali- ja lähtöpaikan välillä tapahtuu järjestäjien bussikuljetuksilla tai omalla autolla.

Voittajat
---------

Miehet| Vuosi | Nimi | Kansallisuus | Seura | Aika |
| --- | --- | --- | --- | --- |
| 2017 | Petter Eliassen | NOR | Team LeasePlan | 2:48:38 |
| 2018 | Andreas Nygaard | NOR | Team Santander | 2:59:25 |
| 2019 | Andreas Nygaard | NOR | Team Ragde Eiendom | 2:58:07 |
| 2020 |  |  |  |  |
| 2021 |  |  |  |  |
| 2022 | Emil Persson | SWE | Lager 157 Ski Team | 2:59:53 |
| 2023 | Thomas Bing | GER | xc-ski.de AIN Skimarathon Team | 2:35:02 |

Naiset| Vuosi | Nimi | Kansallisuus | Seura | Aika |
| --- | --- | --- | --- | --- |
| 2017 | Katerina Smutna | CZE | Team Santander | 3:13:53 |
| 2018 | Astrid Øyre Slind | NOR | Team United Bakeries | 3:31:21 |
| 2019 | Astrid Øyre Slind | NOR | Team Koteng | 3:28:02 |
| 2020 |  |  |  |  |
| 2021 |  |  |  |  |
| 2022 | Britta Norgren | SWE | Lager 157 Ski Team | 3:25:29 |
| 2023 | Kaisa Mäkäräinen | FIN | KmNordic OY | 2:47:45 |

Lähteet
-------

1. 1 2 3 4 5 6 7 8  Ylläs-Levi hiihto yllaslevi.fi. Viitattu 18.05.2023.
2. ↑  Rautiainen, Riikka: Lappi saamassa oman massahiihtotapahtuman? Ylläs–Levi -hiihtoa suunnitellaan kevättalveksi *Yle.fi*.  14.1.2016. Viitattu 18.05.2023.
3. ↑  Savolainen, Tomi: Ylläs–Levi-hiihto – tuntureiden hiihtonäyttämö *Juoksija.fi*.  22.09.2018. Viitattu 18.05.2023.
4. ↑  Ikävalko, Petri: Ylläs-Levi putosi pois, mutta Ski Classics ei unohda Suomea *Maastohiihto.com*.  17.06.2022. Viitattu 18.05.2023.
5. ↑  Ylläs-Levi Hiihtoon tulossa noin 700 hiihtäjää – mukana myös Matti Heikkinen *Levinyt.fi*.  06.04.2023. Viitattu 18.05.2023.
6. ↑  Ylläs-levin lähettiläs Iivo Niskanen haastaa tasatyöntöspesialistit  07.01.2018. Yllaslevi.fi. Viitattu 18.05.2023.
7. ↑  Ylläs-Levi Hiihdon lähtöviivalla nähdään mm. Riitta-Liisa Roponen sekä Signmark  21.02.2023. Yllaslevi.fi. Viitattu 18.05.2023.
8. ↑  Visma Ski Classics rantautui Suomeen – Juha Miedosta Ylläs-Levi-hiihdon lähettiläs *maastohiihto.com*.  12.10.2016. Viitattu 18.05.2023.
9. ↑  Avainsana: Heli Heiskanen Yllaslevi.fi. Viitattu 18.05.2023.
10. ↑  Leena Nurmi toimii Ylläs-Levi -hiihdon lähettiläänä – ensi vuoden tavoitteena aikaparannus *maastohiihto.com*.  04.09.2018. Viitattu 18.05.2023.
11. ↑  Kisatason kuskeista kuntoilijoihin – Ylläs-Levi MTB sopii kaikille  14.04.2022. Kuukkeli.com. Viitattu 18.05.2023.

Aiheesta muualla
----------------

* Levin kotisivut
* Ylläksen kotisivut